**Dr.sc. Elmir Sadiković, vanredni profesor, predsjednik**

**Dr.sc. Mirko Pejanović, profesor emertus, član/mentor**

**Dr.sc. Elvis Fejzić, vanredni profesor, član**

Sarajevo, 22. 11. 2019. godine

**VIJEĆU FAKULTETA POLITIČKIH NAUKA**

**UNIVERZITETA U SARAJEVU**

Na osnovu članova 36., 40., 41., 42., i 43. Pravila studiranja za treći ciklus studija na Univerziteta u Sarajevu, a u skladu sa članom 56.k. Statuta Univerziteta u Sarajevu, Senat je, na 34. sjednici održanoj 25.09. 2019. godine, donio odluku o obrazovanju Komisije za ocjenu doktorske disertacije doktorantice Ana-Mari Bošnjak, MA, pod naslovom „Europeizacija lokalne samouprave u tranzicijskim zemljama“ u sastavu:

**Dr.sc. Elmir Sadiković, vanredni profesor, predsjednik**

**Dr.sc. Mirko Pejanović, profesor emeritus, član/mentor**

**Dr.sc. Elvis Fejzić, vanredni profesor, član**

U skladu sa članom 41. Pravila studiranja za treći ciklus studija na Univerzitetu u Sarajevu, dana 17.10.2019. godine zakazana je i održana prezentacija radne verzije projekta doktorske disertacije doktorantice Ana-Mari Bošnjak, magistre politologije. Nakon što su članovi Komisije saslušali uvjerljivo i detaljno izlaganje doktorske kandidatkinje Ana-Mari Bošnjak o radnoj verziji projekta doktorske disertacije, kandidatkinji su sugerisane neznatne izmjene teksta radne verzije projekta doktorske disertacije.

Radna verzija doktorske disertacije je nakon što ju je kandidatkinja korigovala u skladu sa sugestijama Komisije upućena na Univerzitet, na softversku provjeru, detekciju plagijarizma.

Na osnovu člana 43. stav (1) Pravila studiranja za treći ciklus studija na Univerzitetu u Sarajevu, Komisija je sačinila slijedeći

**I Z V J E Š T A J**

1. **Biografski podaci o kandidatu**

Ana-Mari Bošnjak, MA je rođena 16. 8. 1988. godine u Mostaru gdje završava osnovnu školu i opštu gimnaziju. Godine 2007. na Sveučilištu u Mostaru je upisala studij Politologije na Filozofskom fakultetu. Za vrijeme studija sudjelovala u izvedbi nastave kolegija Politički sistemi kao demonstrator. Dobitnica Rektorove nagrade za najbolje studente u akademskoj 2009/2010. godini. Drugi ciklus, diplomski smjer Unutarnja politika, lokalna samouprava i javna uprava, redovito i sa izvrsnim uspjehom završila 2012. godine čime stiče zvanje magistrice politologije. Dobitnica Dekanove nagrade za postignuti uspjeh u akademskoj 2011./2012. godini. Od akademske 2012/2013 godine polaznica je interdisciplinarnog doktorskog studija društvenih znanosti - istraživačko područje politologije, na Fakultetu političkih nauka Univerziteta u Sarajevu. Sudjelovala na više projekta, radionica i konferencija.

Od listopada 2012. sudjeluje u izvođenju nastave na studiju politologije Filozofskog fakulteta Sveučilišta u Mostaru. U ožujku 2014. godine se bira u znanstveno-nastavno zvanje više asistentice. Angažirana je na kolegijima: Javne politike; Evropeizacija javnih politika; Znanost o upravi; Lokalna samouprava; Politička kultura; Političko predstavljanje; Feminističke teorije; Politička socijalizacija i političko obrazovanje.

Izdvojeni radovi:

• Barbarić, Dražen; Bošnjak, Ana- Mari; Galić, Domagoj, „Institucionalni patriotizam 'organizirane manjine' kao politička sudbina Hrvata u BiH“, Mostariensia, sv. 22, br. 1, Mostar, 2018., str. 59- 73.

• Mihaljević, Damirka, Bošnjak Ana-Mari, „Politika obrazovanja i političko obrazovanje u BiH“, Pregled (časopis za društvena istraživanja), br.2- 2018., Sarajevo, str. 31-47.

• Bošnjak, Ana-Mari; Galić, Domagoj; Stojkić Inja, „Decentralizacija kao europeizacija- slučaj Bosne i Hercegovine“, Mostariensia, ISSN 1023-8638, Mostar, 2019., str. 61-73.

1. **Prikaz sadržaja doktorske disertacije**

Doktorska disertacija pod naslovom „Evropeizacija lokalne samouprave u tranzicijskim zemljama“ sastoji se iz uvoda, koncepcijsko – metodološkog okvira, pet glavnih dijelova, provjere hipoteza kroz kritičku analizu i interpretaciju rezultata istraživanja, zaključnih razmatranja, priloga i popisa literature sa 458 bibliografskih jedinica (knjige, zbornici i članci), 22 pravna izvora (dokumenti institucija Evropske unije, Vijeća Evrope i Bosne i Hercegovine) te 18 mrežnih izvora. Doktorska disertacija je napisana na 304 stranice teksta (*Times New Roman*, prored 1,5).

Teorijsko-metodološki okvir rada postavljen je u **prvom poglavlju** doktorske disertacije. Strukturiran je tako da definira predmet istraživanja, određuje ciljeve, prezentuje motivaciju i glavne ideje rada. U tu svrhu daje uvid u terminološku osnovu istraživanja i stanje istraživanja evropeizacije te pozicionira istraživanje na lokalnu ravan. Kandidatkinja u ovom dijelu rada iznosi generalnu hipotezu i šest pomoćnih hipoteza.

Generalna hipoteza glasi:

Proces evropeizacije ima ključnu ulogu u transformaciji organizacijskih oblika i djelovanja institucija lokalne samouprave tranzicijskih zemalja.

Posebne hipoteze glase:

1. Utjecaj evropeizacije na lokalnu samoupravu uvelike ovisi od nacionalnih specifičnosti odnosno ustavne pozicije i autonomije lokalne samouprave.
2. Evropeizacija suodređuje institucionalne promjene i promjene ravnoteže moći između središnje i lokalne razine vlasti.
3. Veći organizacijski, financijski i personalni kapacitet subnacionalnih jedinica razmjeran je stupnju participacije u oblikovanju evropskih javnih politika.
4. Uvođenje načela partnerstva u politici EU je utjecalo na razvoj novih obilježja u procesu donošenja odluka iz nadležnosti jedinica lokalne samouprave.
5. Istinska evropeizacija lokalne samouprave u tranzicijskim zemljama ovisi o sposobnosti učenja modela i praksi zemalja članica Unije.
6. Proces evropske integracije i institucionalizacija odnosa između EU i Bosne i Hercegovine utjecali su na funkcionalne i strukturne reforme na području lokalne samouprave.

Za dokazivanje ovih hipoteza bilo je potrebno osmisliti dizajn istraživanja koji bi kroz analitičku podlogu i prikupljanje podataka putem upitnika doprinosio izgradnji sveobuhvatnog pristupa razumijevanja promjena u lokalnoj samoupravi.

Iz tog razloga se u **drugom poglavlju rada** daje teorijski okvir evropeizaciji kao nezavisnoj varijabli, lokalnoj samoupravi kao zavisnoj varijabli te tranziciji kao kontekstu promjena. Široki teorijski okvir pruža pregled i evaluaciju rasprava, pretpostavki i argumenata relevantnih autora o ključnim aspektima istraživanja.

Istraživanje je krenulo od toga što evropeizacija nije, analizirajući njene poveznice s evropskom integracijom i globalizacijom i njihovim najvažnijim teorijskim pristupima. Nakon koncepcijskog profiliranja kandidatkinja nudi tri definicijska okvira, odnosno razradu varijanti evropeizacije: evropeizaciju „prema dolje“, „prema gore“ i „poprečnu“ evropeizaciju. Slijed istraživanja objedinjuje saznanja o konceptu evropeizacije kroz procesnu, strukturnu i funkcionalnu dimenziju utjecaja na države članice, mehanizme kojima evropeizacija utječe na domaće strukture i načine reagiranja nacionalnih sustava na evropske zahtjeve za prilagodbom. Na koncu se razmatra i četvrti definicijski okvir evropeizacije kao retrospektivne degradacije kojim autorka prezentira ograničenja u tranzicijskom okruženju. Praveći otklon od simplificiranja kroz jedan narativ, inkorporiraju se saznanja o evropeizaciji kao modernizaciji kroz približavanje strukturnih transformacijskih mjera u interakciji s postsocijalističkom tranzicijom.

Nakon toga logično slijedi teorijsko tematiziranje zahvaćenog objekta, odnosno lokalne samouprave. Ona je prezentirana kao lokalna uprava i lokalna samouprava, odnosno politički i demokratski fenomen. Pri tome je poseban naglasak na teritorijalnom i organizacijskom elementu samoupravnosti i gradovima kao nositeljima promjena. Ovo poglavlje je iznimno zanimljivo jer se inkorporirana saznanja o utjecaju različitih aktera suočavaju s drugim faktorima, koje kandidatkinja objedinjuje u nazivu kontekst, a koji mogu utjecati na promjene.

U **trećem poglavlju** rada se sintetiziraju teorijski pristupi evropeizaciji kroz detaljnu razradu na lokalnoj razini. Pored Evropske unije, važnost je dana Vijeću Evrope i mrežama lokalnih i regionalnih jedinica kao ključnim akterima procesa evropeizacije. Identificiraju se glavni mehanizmi evropeizacije u lokalnom sistemu - regionalna politika, evropski fondovi i subnacionalno umrežavanje. Pri tome kandidatkinja kroz mehanizme strukturne prilagodbe Kohezijskoj i strukturnoj politici dokazuje „evropeizaciju prema dolje“ u lokalnoj jedinici, a kroz subnacionalna umrežavanja i lobiranje „evropeizaciju prema dolje“ i „poprečnu evropeizaciju“. Svrsishodnost takve analize se nalazi u utvrđivanju načina i mogućnosti uključivanja lokalnih jedinica u evropski integracijski proces. Na samom kraju dolazi osvrt na savremene tendencije s kojima se suočavaju lokalne jedinice kao transnacionalni akteri, koje utječu na promjene u lokalnoj samoupravi. Kandidatkinja iste ne vidi kao prijetnju fenomenu evropeizacije već ih identificira i uvjerljivo argumentira kao indikatore promatranog procesa. Napose je fokusirana na trend jačanja uloge gradova, regionalizaciju i decentralizaciju.

Na tom tragu, **četvrto poglavlje** se bavi komparativnom analizom uspješnosti decentralizacije kao konvergencije evropeizacije. Poglavlje je podijeljeno prema matičnim državama klasičnih modela lokalne samouprave i kroz četiri cjeline prati politike decentralizacije. Time se dobiva uvid u povezanost procesa decentralizacije s evropskim zahtjevima, konkretnije evropskom regionalnom politikom. Poglavlje je organizirano tako da su se razmatrale reakcije Francuske, Velike Britanije, Njemačke i Švedske na slične pritiske pri čemu se analiziraju učinci evropeizacije na konkretnom primjeru centralno-lokalnih odnosa i obrazaca institucionalnih promjena. Kod centralno-lokalnih odnosa dokazano je da državne tradicije, preciznije historijski kontekst ima svojstvo utjecaja na otvorenost, odnosno zatvorenost pred pritiskom promjena. Okidač za institucionalne promjene nalazi se u formalizovanju partnerstva kao cilja evropske kohezijske politike. Idući korak dalje vješto se povezuje uspon lokalne samouprave na evropskoj sceni s poprečnom evropeizacijom. Pri tome dovodeći u vezu endogene faktore (institucionalni angažman, vrijednosti i dr.) s razinom decentralizacije pokazuje se da ni modeli ni unitarna, odnosno federalna državna uređenja nisu statistički značajna u analizi uloge i značaja lokalnih jedinica u evropskom integriranju koliko je personalna, strukturalna i funkcionalna „veličina“ lokalne jedinice.

**Peto poglavlje** se odnosi na komparabilnost država postsocijalističke tranzicije koja se temelji na kontinuitetu „bremena nasljeđa“ nipošto ne dovodeći promatrane države u istu transformacijsku ravan. Naprotiv, slijedeći Merkelove tipologije i taksonomije na više mjesta u radu se jasno podvlači razlika između demokratski konsolidiranih država i onih koje to tek trebaju biti. Budući da se već uvriježilo istraživanje evropeizacije Srednje i Istočne Evrope kao temporalnog produžetka istraživanja kandidatkinja i potencijalnih kandidatkinja, autorka pronalazi korisnim istražiti mehanizme evropeizacije lokalne samouprave u državama pridruženim u petom integracijskom valu. Istražuje se takođe silazni i uzlazni kauzalitet evropeizacije. Zbog navedenog pristupa problematici „nove“ članice Unije značajano doprinose proučavanju i prognoziranju evropeizacije lokalne samouprave u državama koje su na pristupnom i pretpristupnom putu.

Budući da je u Srednjoj i Istočnoj Evropi lokalna samouprava bila sredstvo prevladavanja povijesnog nasljeđa, njena demokratizacija i normizacija je početni reformski zahvat. Poduzete reforme podrazumijevale su devoluciju, odnosno decentralizaciju kao korekciju ekonomskih, političkih i gospodarskih divergencija. Kandidatkinja je institucionalizaciju odnosa s Unijom prepoznala kao prijelomni trenutak u daljnjoj reformi lokalne samouprave i politici decentralizacije. Uz punktacije koje se zbivaju u brzim provalama institucionalnih promjena i razdobljima neaktivnosti i davanja značaja povratu na prošle događaje, cjelovita vremenska dimenzija (vremenski okvir, temporalnost, tajming, tempo, sekvence) se čini najvećim izazovom i pritiskom dubinskoj evropeizaciji.

Unatoč tome, djelatnosti EU kao vanjskog aktera se pokazuju utjecajnijim u „novim“ nego u „starim“ članicama. Iz rezultata ispitivanja učinaka EU proizlazi da je silazni kauzalitet izražen u pogledu implementacije evropskih načela lokalne samouprave, ali i po pitanju organizacijske i funkcionalne prilagodbe lokalnih jedinica evropskim trendovima. Proučavajući transformaciju organizacijskih djelovanja autorka nalazi da razloge valja tražiti u institucionalizaciji načela partnerstva. Tu dolazimo do perspektive evropeizacije „prema gore“ gdje ojačani lokalni kapaciteti utječu na povećan stupanj uključivanja lokalnih jedinica u evropske procese. Korak unazad u lokalnom razvoju, a napose u centralno-lokalnim odnosima, ali i nepobitna demonstracija evropskog utjecaja bila je promjena u kursu Regionalne politike Evropske komisije koja je zaljuljala klatno u odnosima moći lokalnih i centralnih razina vlasti.

Posebno potpoglavlje ove komparativne analize se odnosi na Zapadni Balkan. Uz predstavljene interne, prikazani su i eksterni čimbenici koji ograničavaju učinke evropskog integriranja. Interni uključuju slabost institucija koje onemogućavaju provedbu potrebnih reformi, nefunkcionalne političke sustave, neriješena pitanja iz prošlosti i posljedično etničke napetosti. Što se tiče eksternih faktora, postoji i određena odgovornost EU-a za nedovoljan napredak država Zapadnog Balkana prikazana kao zamor od proširenja, skretanje pogleda s neadekvatne regionalne politike i s njom povezane regionalizacije, kao i zanemarivanje lokalne razine uslijed preokupiranosti središnjim razinama vlasti. Demonstrirano je da gdje je evropski pritisak izostao, izostale su i dublje reformske promjene na lokalnoj razini. Evropeizacija je završila u pukoj apsorpciji politika EU, pokušajima povezanim sa subnacionalnim umrežavanjem, te organizacijskoj prilagodbi kojom nastaju novi odjeli, novi dužnosnici i nove stavke dnevnog reda u lokalnoj samoupravi, ali bez izmjenjene suštinske logike političkog ponašanja.

Izostala je transformacija lokalne samouprave, a decentralizacijske reforme su završile u administrativnoj, bez propratne fiskalne decentralizacije i sa usitnjenim, nefunkcionalnim lokalnim jedinicama. Unatoč tranzicijskim mukama, nedjelotvornom provođenju politika i lošem adaptiranju te neprepoznavanju važnosti kritičnih tački, može se konstatirati da je došlo do produbljivanja odnosa između EU i država Zapadnog Balkana, a očekuje se da će s povećanim pritiskom EU i daljnjim približavanjem, lokalni veto akteri, vođeni logikom posljedičnosti, preći na strategiju racionalnosti i strateško kalkuliranje. Pitanje koje autorka otvara za neka daljnja istraživanja jeste hoće li s prevladavajuće logike posljedičnosti preći na logiku prikladnosti.

U **posljednjem** istraživačkom dijelu studije analiziran je slučaj Bosne i Hercegovine u okviru teorijskih modela postavljenih na početku i testirane su hipoteze. Utvrdilo se da je utjecaj procesa evropeizacije prisutan i prije formalne institucionalizacije odnosa između EU i Bosne i Hercegovine, a intenzivira se nakon ugovornog odnosa. Kao varijable institucionalnih promjena uzeti su povijesni i politički kontekst te je u tu svrhu napravljen preged razvoja sistema lokalne samouprave u Bosni i Hercegovini i osvrt na njegove ključne probleme. Nakon toga slijedi istraživački dio studije koji se sastojao iz dva dijela u kojima su se nastojala dobiti saznanja prilagođava li se bosanskohercegovačka lokalna samouprava evropskim tekovinama te je li i u kojoj mjeri evropeizirana.

Ispitujući usklađenost zakonodavstva s evropskim principima lokalne samouprave istražuje se silazni kauzalitet evropeizacije. Identificiranim načelima Evropske povelje o lokalnoj samoupravi nađeni su ekvivalenti u domaćem zakonodavnom okviru. Stoga se može utvrditi da je istraživanje pokazalo kako su u pogledu pravnog okvira učinjeni stanoviti pomaci prema prilagodbi evropskim trendovima i dokazan je silazni kauzalitet evropeizacije. Međutim, načelno i statično prihvaćanje promjena je u koliziji s etničkim politikama čije je napuštanje za bosanskohercegovačku političku elitu preskupo.

U drugom dijelu, pored prezentacije rezultata empirijskog istraživanja, kandidatkinja se bavi institucionalnom adaptacijom s partnerstvom kao ciljem procesa te ukazuje da je primjena načela partnerstva internalizirala promjene na subnacionalnoj razini. Konkretnije formalizovanje načela partnerstva dovelo je do promjena u djelovanju institucija lokalne samouprave, ali ne i do značajnije promjene centralno-lokalnih odnosa u korist potonjih. Nadalje, u ovom dijelu istraživanja kandidatkinji je cilj objasniti poveznicu između organizacijskih promjena u lokalnoj jedinici i natjecanja za evropske fondove kao mehanizma evropeizacije. Pri tome se izdvaja nekoliko nuspojava tog odnosa: lokalne razvojne agencije, lokalne akcijske grupe, strateško planiranje. Dokazano je da evropeizacija kroz strukturnu, odnosno regionalnu politiku ima ključnu ulogu u transformaciji organizacijskih oblika u lokalnoj jedinici, napose u gradovima.

S druge strane, istraživanje provedeno na uzorku od 63 načelnika/gradonačelnika otkrilo je da se EU promatra kao prilika za povećanje ekonomskog i socijalnog prosperiteta što se etabliralo i kao najznačajnija funkcija same lokalne jedinice. To je pogodovalo poprečnoj evropeizaciji i subnacionalnom umrežavanju koje se identificira kao uspješno. Međutim, budući da se druga dva smjera evropeizacije povezuju s demokratskom uvjetovanošću i decentralizacijom, promatra se demokratska dimenzija lokalne samouprave kao i odnos različitih razina vlasti, podjele resursa te stupanj decentralizacije Može se konstatirati da je lokalna samouprava kao demokratska institucija prošla institucionalne promjene u obliku novih oblika participacije i neposrednog izbora načelnika, ali ne i demokratizaciju odnosa na centralno-lokalnom nivou kao ni funkcionalnu decentralizaciju. Prednosti evropskog pristupa ostaju vezane za financijsku pomoć i lokalne razvojne projekte, odnosno poprečnu evropeizaciju čime raste lokalna podrška evropskom integriranju.

Na koncu, ilustrirano je djelovanje procesa pristupanja EU na tri razine u bosanskohercegovačkom kontekstu. Prvo, kandidatkinja prepoznaje proces evropskih integracija kao polugu središnjih političkih elita tokom repozicioniranja i pravdanja vlastitih politika. Drugo, lokalna razina dobiva nove mogućnosti za povećavanje vlastite moći u domaćem i međunarodnom kontekstu. Konačno, proces pristupanja EU utječe na prirodu centralno-lokalnih odnosa, odnosno percipiranje lokalnog u ovom odnosu, pri čemu lokalna razina povećava vanjski utjecaj, ali i više razine vlasti traže nove načine kontrole lokalne samouprave.

U **zaključku** se pored sumiranja sadržaja rada analiziraju nalazi cjelokupne studije. Kandidatkinja dokazuje glavnu i pomoćne hipoteze temeljene na stavu da mehanizmi evropeizacije u institucionalnom okruženju predstavljaju transformacijski impuls kojem se institucije prilagođavaju u fazama inercije, apsorpcije i adaptacije. Analitičkom generalizacijom u prvom dijelu disertacije i impresivnim teorijskim okvirom jasna je namjera učiniti vidljivim neka od nevidljivijih obilježja evropeizacije lokalne samouprave dok se u drugom dijelu istraživanja kandidatkinja kreće od uopćavanja sistema kao cjeline do logike sudionika te ispitujući stavove bosanskohercegovačkih načelnika/gradonačelnika ide duboko iza površine „formalnog procesa“ što se vrednuje kao najznačajniji istraživački doprinos. Na način da se pružila analitička perspektiva razumijevanju bosanskohercegovačkog slučaja i doprinijelo teoriji s nalazima iz studija slučaja. Konačno, studija doprinosi teoriji i generiranjem novih pitanja za buduća istraživanja.

1. **Mišljenje i prijedlog Komisije**

Radna verzija doktorske disertacije doktorske kandidatkinje Ana-Mari Bošnjak, magistrice politologije, je upućena na Univerzitet u Sarajevu na softversku detekciju plagijarizma. Povratna informacija sa Univerziteta je pokazala da je 12% rada notirano i označeno kao dijelovi rukopisa u kojima potencijalno nije naveden izvor. Međutim naknadno je utvrđeno da je ispravno citiran označeni tekst. Označene su općeprihvaćene sintagme naučnog jezika te nije riječ o necitiranom prijenosu i sličnome. Kandidatkinja je u međuvremenu ispravila uočene greške koje su bile tehničke naravi u radu koji je u potpunosti samostalno naučno djelo.

Komisija konstatuje da je korigovana radna verzija doktorske disertacije pod naslovom: EUROPEIZACIJA LOKALNE SAMOUPRAVE U TRANZICIJSKIM ZEMLJAMA, magistrice politologije Ana-Mari Bošnjak originalni naučno-istraživački rad sa svim potrebnim elementima naučnog djela i relevantnim društvenim i naučnim doprinosom.

U izradi doktorske disertacije kandidatkinja je pokazala visoku razinu samostalnosti u organizaciji i obradi kompleksne teme. Rad je temeljito napisan, uz odlično snalaženje u literaturi koja je relevantna za njeno istraživanje i vrijedan je doprinos neistraženog evropeizacijskog utjecaja na postsocijalističke sisteme lokalne samouprave. Izloženi zaključci mogu biti korisni, ne samo za politologe već i za političke aktere koji se bave reformom lokalne samouprave u procesu integracije Bosne i Hercegovine u Evropsku Uniju.

Komisija smatra i jednoglasno konstatuje da doktorska disertacija zadovoljava relevantne uzuse naučnog rada. Cijeneći iskazane karakteristike, obilježja i ocjene analiziranog rada, **Komisija predlaže Vijeću Fakulteta političkih nauka Univerziteta u Sarajevu da potvrdi ovaj Izvještaj i zakaže javnu odbranu doktorske disertacije „EUROPEIZACIJA LOKALNE SAMOUPRAVE TRANZICIJSKIH ZEMALJA“, doktorske kandidatkinje, magistrice politologije Ana-Mari Bošnjak.**

**K O M I S I J A**

**Dr.sc. Elmir Sadiković, vanredni profesor, predsjednik**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dr.sc. Mirko Pejanović, profesor emeritus, član/mentor**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dr.sc. Elvis Fejzić, vanredni profesor, član**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**